จัดการเงินแต่ละเดือน ด้วยสูตร 50/20/30
โดย...มงคล ลุสัมฤทธิ์ ผู้เชี่ยวชาญด้านการวางแผนและบริหารจัดการเงินส่วนบุคคล
9 พ.ค. 2560

โดย...มงคล ลุสัมฤทธิ์ ผู้เชี่ยวชาญด้านการวางแผนและบริหารจัดการเงินส่วนบุคคล 
ใครเคยมีอาการแบบนี้บ้าง
ต้นเดือนกินหรู เดินห้างดูหนัง กลางเดือนกินข้าวกล่อง ปลายเดือนกินมาม่า
แล้วมีใครไหมที่รู้สึกว่าอย่าว่าไม่มีเงินเก็บเลย เงินที่ออกมาในแต่ละเดือนก็แทบไม่เคยพอใช้แล้ว
อาการและความรู้สึกแบบนี้แก้ได้ครับ
ผมนำเสนอวิธีที่จะช่วยให้คุณมีเงินเก็บ มีเงินใช้จ่ายจนตลอดรอดฝั่ง และพอมีเงินให้รางวัลชีวิตในแต่ละเดือนมาบอกครับ
วิธีนั้นคือการจัดงบประมาณครับ
ผมนำเสนอสูตรให้คุณลองแบ่งเงินสุทธิหลังหักภาษี หรือที่เรียกว่าเงินที่คุณนำกลับบ้านตอนต้นเดือนแบบนี้ครับ
50% ของรายได้กันไว้จ่ายค่าใช้จ่ายประจำที่มี เช่น ค่าผ่อนหรือเช่าบ้าน ค่าผ่อนรถ ค่าน้ำ ค่าไฟ ค่าอาหาร ค่าประกัน หรือค่าใช้จ่ายต่างๆ เพื่อการกินอยู่
20% ของรายได้ให้เอาไปออมหรือลงทุน เพื่อเป้าหมายทางการเงินต่างๆ ของคุณ ตามแนวคิดเก็บก่อนใช้ หรือจ่ายให้ตัวเองก่อน เช่น เงินออมเพื่อการเกษียณอายุ
30% ของรายได้ที่เหลือออยู่สามารถใช้เพื่อค่าใช้จ่ายที่ผันแปร หรือค่าใช้จ่ายต่างๆ เพื่อการพักผ่อนหย่อนใจ เช่น ค่าใช้จ่ายเพื่อความบันเทิง ทานข้าวนอกบ้าน ค่าเสื้อผ้าสวยๆ ฯลฯ
การทำแบบนี้จะช่วยให้คุณควบคุมค่าใช้จ่าย ควบคุมจิตใจ และความต้องการของคุณให้อยู่ในระดับที่เหมาะสม และยังเป็นการสร้างนิสัยที่จะทำให้คุณมีเงินเก็บอีกด้วย
ถ้าเงินคุณออกมาเมื่อไร ผมแนะนำให้ทำทันทีเลยครับ เพื่อความสบายใจทางการเงินของคุณ ลองเอาไปทำกันดูนะครับ